Fasahar AI Na Taimakawa Kokarin Yaki Da Cutar Coronavirus A Kasar Sin — Leadership Hausa Newspapers
Yayin da ake kokarin dakile yaduwar sabon nau’in cutar Coronavirus a kasar Sin, wasu kamfanonin kasar suna tallafawa kokarin da fasahar AI, wato fasahar kwaikwayon tunanin dan Adam.
“Da wannan robot, muna iya tattauna dabarun kula da majiyyata cikin sauki. Ba dole ne kwararru su shiga wurin da aka kebe ba. Za su iya magana da likitoci da majiyyata ta fasahar sadarwa ta bidiyo, don sanin yanayin da ake ciki, da tabbatar da matakan da za a dauka.”
Sa’an nan, a lokacin da hukumomin kasar Sin suke gudanar da ayyukan hana yaduwar cutar, su kan fuskanci bayanai da alkaluma da yawa da ke bukatar a nazarce su. Don neman taimakawa wannan fanni, kamfanin Tencent na kasar Sin ya samar da wani nau’in mutum-mutumin zamani, wanda ya iya tattara bayanai game da lafiyar jama’a, haka kuma zai iya ba da amsa ga tambayoyin da jama’a suka yi dangane da yanayin dakile annoba. Ni Jie, wani manaja ne mai kula da fasahar AI na kamfanin Tencent. Yana mai cewa, “Idan an dauki dabarar gargajiya, to, za a je gidaje daban daban don gano wanda ya kamu da cuta. Aikin yana da wahala, kuma zai sa cutar ta kara yaduwa. Don daidaita wannan lamari, muka tsara wannan robot. Bisa taimakonsa, cikin awa daya za mu iya kammala ayyukan da ake bukatar mutane 20 su yi aiki daga safe har zuwa dare. Ta haka mun kara sauri wajen tabbatar da mutanen da suka kamu da cuta.”
Wannan sabuwar fasaha, an riga an fara amfani da ita a wasu wuraren kasar Sin. Ga misali, a birnin Zhongshan dake lardin Guangdong, ana amfani da robot din wajen tattara bayanan jama’a don gano wanda ya kamu da cuta. Sa’an nan a Changsha dake lardin Hunan, ana amfani da fasahar wajen amsa tambayoyin da jama’a suka yi.
Ban da wannan kuma, yanzu an gama lokacin hutun bikin bazara a kasar Sin, don haka ana samun kwararar mutane daga kauyukansu, da gidajen iyayensu zuwa wuraren da suke aiki, lamarin da ya sa ake bukatar tantance lafiyar karin mutane a tashoshin jiragen sama da na kasa. Don neman biyan bukatun da ake da su a wannan fanni, an tsara wata fasahar tantance zafin jikin mutum cikin sauri. Zhao Yong shi ne shugaban kamfani mai wannan fasaha, inda ya ce, “Mun kyautata fasaharmu a fannin binciken fuskar mutum da zafin jikinsa. Ko da mutum ya sanya marufin baki da hanci, da hula, gami da tabarau, za a iya binciken fuskarsa sosai. Mun yi gwajin fasahar a tashar jirgin kasa, kuma kusan ba ta taba wani kuskure ba.”
Yanzu an fara amfani da wannan fasaha a wurare daban daban dake birnin Beijing, wadda ta zama daya daga cikin fasahohin zamanin da ke taimakawa kokarin dakile annobar Corona a kasar Sin. (Mai Fassarawa: Bello Wang)
Me Ya Sa Shugaba Xi Jinping Ya Aika Da Sakwanni Sau 2 Zuwa Ga Afirka?